b'\n_START_ARTICLE_\nHierokles Aleksandrialainen\n_START_PARAGRAPH_\nHierokles Aleksandrialainen (m.kreik. \xe1\xbc\xb9\xce\xb5\xcf\x81\xce\xbf\xce\xba\xce\xbb\xe1\xbf\x86\xcf\x82 \xe1\xbd\x81 \xe1\xbc\x88\xce\xbb\xce\xb5\xce\xbe\xce\xb1\xce\xbd\xce\xb4\xcf\x81\xce\xb5\xcf\x8d\xcf\x82, Hierokl\xc4\x93s ho Aleksandreus, 400-luku) oli uusplatonilainen filosofi, joka oli aktiivinen vuoden 430 molemmin puolin. H\xc3\xa4n opiskeli Plutarkhos Ateenalaisen alaisuudessa Ateenassa, ja opetti sen j\xc3\xa4lkeen jonkin aikaa kotikaupungissaan Aleksandriassa. H\xc3\xa4net karkotettiin kaupungista, ja h\xc3\xa4n siirtyi Konstantinopoliin, jossa h\xc3\xa4nen uskonnolliset mielipiteens\xc3\xa4 her\xc3\xa4ttiv\xc3\xa4t sellaista vastustusta, ett\xc3\xa4 h\xc3\xa4net heitettiin vankilaan ja ruoskittiin julmasti._NEWLINE_Ainoa kokonaisena s\xc3\xa4ilynyt teos Hierokleelta on kommentaari Pythagoraan kultaisiin s\xc3\xa4keisiin. Se oli hyvin suosittu keskiajalla ja renessanssiaikana, ja se on k\xc3\xa4\xc3\xa4nnetty useille kielille. Fotios ja Stobaios mainitsevat ja lainaavat er\xc3\xa4it\xc3\xa4 muita teoksia, kuten er\xc3\xa4st\xc3\xa4 kaitselmusta ja kohtaloa koskenutta teosta, joka oli h\xc3\xa4nen suosijalleen Olympiodoros Thebalaiselle kirjoitettu lohduttava tutkielma. Hierokles vastusti astrologista fatalismia sill\xc3\xa4 perusteella, ett\xc3\xa4 se perustuu irrationaalisiin v\xc3\xa4ltt\xc3\xa4m\xc3\xa4tt\xc3\xb6myyksiin, eik\xc3\xa4 jumalalliseen kaitselmukseen. Samasta syyst\xc3\xa4 h\xc3\xa4n vastusti teurgiaa ja magiaa, koska ne pyrkiv\xc3\xa4t syrj\xc3\xa4ytt\xc3\xa4m\xc3\xa4\xc3\xa4n jumalallisen j\xc3\xa4rjestyksen._NEWLINE_Vaikka Hierokles ei mainitse kristinuskoa kertaakaan s\xc3\xa4ilyneiss\xc3\xa4 teoksissaan, h\xc3\xa4nen teoksensa on n\xc3\xa4hty pyrkimyksen\xc3\xa4 sovittaa kreikkalaisia uskonnollisia perinteit\xc3\xa4 yhteen h\xc3\xa4nen Konstantinopolissa kohtaamiensa kristillisten uskomusten kanssa.'